...Ошо һөйләшеүҙән һуң Илһөйәр Али өйҙә юҡта һәр саҡ Мәжиткә тартылды. Лекциялар, ғәҙәттә, 12-ләр тирәһендә генә башланғанға күрә Мәжит фатирҙан һуң ғына сыға. Ул йоҡонан тороуға Маһира апа менән Илһөйәр ниндәй ҙә булһа тәмле-татлы бешереп, өҫтәлгә бәләкәй генә табын әҙерләйҙәр. Ә кис Мәжит уларға торт, туңдырма ише тәмлекәстәр алып ҡайта... Имтихан биргән көндәрендә Илһөйәр Мәжиттән дә былайыраҡ борсола, уҡыу йортона изге теләктәрен ҡат-ҡат теләп оҙатып ҡала. Ҡайтыуына иһә Маһира апаның өҫтәле әҙер, сәйнүге ҡайнаған була. Сираттағы “бишле” менән ҡайтҡанында Илһөйәр егетте, муйынан ҡосаҡлап, сикәһенән үбеп тә алды хатта. Ҡыҙҙың ҡайнар тыны быуындарына ҡәҙәр зымбырлатһа ла Мәжит үҙен тиҙ ҡулға алды һәм уны еңелсә генә ситкә этте: